Milan Jaff

**Milan Jaff** (s. 2000) on irakilaissyntyinen kurdi, rikollinen, rap-artisti ja sosiaalisen median vaikuttaja. Jaff on johtanut helsinkiläistä ''Kurdish Mafia''na tai nimellä *47* tunnettua katujengiä. Kesäkuussa 2022 Jaffin Instagram-tilillä oli yli 91&nbsp;000 seuraajaa ja YouTube-kanavalla yli 7&nbsp;500 tilaajaa ja yli kaksi miljoonaa näyttökertaa.

Jaff on aktiivisesti tuonut esiin gangsta-tyylistä elämäntapaansa sosiaalisessa mediassa. Hänen rap-kappaleidensa sanoituksissa korostetaan omaa jengiä ja jengielämää, rikollisuutta, väkivaltaa, huumeita sekä viranomais- ja yhteiskuntavastaisuutta. Helmikuussa 2022 Helsingin poliisi kertoi Jaffin toimivan helsinkiläisen maahanmuuttajataustaisen katujengin johtohahmona.

Jaff karkotettiin Suomesta Irakiin joulukuussa 2025.

## Karkotus
Jaff on tuomittu useista rikoksista, joiden johdosta maahanmuuttovirasto peruutti hänen oleskelulupansa ja antoi hänelle maihinnousukiellon Schengen-maihin syyskuussa 2025. Samalla hänet määrättiin karkotettavaksi Irakiin. Jaff valitti päätöksestä hallinto-oikeuteen. Hän perui ensin valituksen ja aikoi palata Irakiin vapaaehtoisesti, mutta muutti mieltään ja teki sittenkin valituksen. Hänen lakiavustajanaan toimi Anton von Schrowe, joka on oikeustieteen maisteri, mutta hänellä ei ole lupaa toimia oikeudenkäyntiavustajana. Tästä syystä hänelle ei voitu maksaa työstään palkkiota valtion varoista.

Marraskuussa 2025 hallinto-oikeus hylkäsi vaatimuksen suullisesta käsittelystä sekä Jaffin tekemän valituksen. Jaff ilmoitti aikovansa valittaa asiasta korkeimpaan hallinto-oikeuteen. Joulukuussa 2025 korkein hallinto-oikeus hylkäsi Jaffin valituksen ja täten karkotus jäi voimaan.

Hänet karkotettiin 9. joulukuuta 2025 Freebird Airlines -lennolla, joka lähti Helsinki-Vantaalta, teki välilaskut Ruotsin Malmössä ja Itävallan Wienissä ja laskeutui sitten Irakin Bagdadiin. Jaff kuljetettiin autolla Bagdadista Kirkukin kaupunkiin, jossa hänen perheensä asuu. Karkoituksen jälkeen Jaff on julkaissut sosiaalisessa mediassa videoita, joissa hän ammuskelee AK-47 Kalašnikov -rynnäkkökiväärillä ja paimentaa lampaita.

Jaffille määrättiin myös toistaiseksi voimassa oleva maahantulokielto koko Schengen-alueelle ja Euroopan unionin jäsenvaltioihin.

## Toiminta ja rikostuomiot
Jaff on julkaissut sosiaalisessa mediassa useita videoita, joista on aloitettu rikostutkinta. Eräässä Instagramiin suoratoistamassaan videossa Jaff pahoinpitelee yhdysvaltalaiseksi rap-artisti Lil Moseyksi luulemansa miehen Helsingissä, mistä Jaff tuomittiin ehdolliseen vankeusrangaistukseen.

*[[Seiska (lehti)|Seiskan]]* tietojen mukaan vuonna 2020 Jaff sai Helsingin käräjäoikeudessa tuomion vahingonteosta, sillä hän oli kaatanut Helsingin metrossa päälleen kaksi purkillista maitoa ja levittänyt sitä ympäri vaunua liukumalla vatsallaan edestakaisin metrovaunun lattiaa pitkin. Samana vuonna hän sai tuomion varkaudesta, sillä hän oli varastanut Stockmannin tavaratalosta Moncler-merkkisen takin ja julkaissut teosta sosiaalisessa mediassa suoran videolähetyksen.

Jaffia ja rap-artisti Cavallinia (oik. Mohamud Yahue Mahdi) syytettiin törkeästä ryöstöstä, törkeästä vapaudenriistosta ja huumaisainerikoksesta. Tekojen ajankohta oli lokakuu 2021. Jaff ja Mahdi olivat istuneet henkilöauton etupenkillä ja uhri takapenkillä. Jaff oli halunnut ostaa uhrilta 20 grammaa kokaiinia, mutta tilanne oli äitynyt tappeluksi, jolloin Jaff oli osoittanut uhria aseella vatsaan ja uhannut tappaa uhrin puukolla. Samaan aikaan Mahdi osoitti uhrin kasvoja viidakkoveitsellä. Uhrilla ei ollut mahdollisuutta poistua autosta, sillä autossa ei ollut takaovia. Jaff ja Mahdi kuljettivat uhrin kotiinsa, uhkailivat häntä edelleen pahoinpitelyllä ja viidakkoveitsellä sekä varastivat asunnosta huumeiden lisäksi liki 10000 euron arvosta omaisuutta, mukaanlukien 2400 euroa käteistä. Lisäksi he varastivat uhrin ajokortin, jonka avulla Mahdi vuokrasi myöhemmin auton itselleen. Tätä autoa käytettiin Kaivohuoneen väkivaltarikoksen suunnittelussa.

Kurdish Mafia -jengin jäsenet pidätettiin syksyllä 2021, kun jengi suunnitteli aseellista hyökkäystä L-City-katujengin musiikkitapahtumaan ravintola Kaivohuoneelle Helsingissä tarkoituksenaan tappaa jengin jäseniä. Jaff mainosti hyökkäystä etukäteen sosiaalisessa mediassa. Musiikkitapahtuma peruttiin ja Jaff otettiin kiinni yhdessä Mahdin ja lukuisten kurdimiesten kanssa. Poliisi takavarikoi kiinnioton yhteydessä Jaffin autosta keittiöveitsen, viidakkoveitsen, metalliketjuja ja katana-tyylisen miekan. Jaff kiisti myöhemmin oikeudessa, että hänellä olisi koskaan ollut hallussaan minkäänlaista asetta tai teräasetta. Jaffin mukaan autosta takavarikoitu viidakkoveitsi oli tarkoitettu kalastusretkillä puiden hakkaamista eikä tappelua varten.

Tammikuussa 2022 Jaff pahoinpideltiin vankilassa. Epäilty tekijä on yhteyksissä Mantaqa-jengiin. Jaff ei kyennyt saapumaan huhtikuun 2022 lopulla oikeuteen vankilasta terveyssyistä.

Helmikuussa 2022 Jaff oli vastaajana Kymenlaakson käräjäoikeudessa Kotkassa. Hänen syytettiin pahoinpidelleen nuoren miehen Kotkan Hirssaaressa sijaitsevan talon pihalla toukokuussa 2020. Taustalla oli kotibileissä syntynyt riita. Jaff oli lyönyt ja potkinut uhria päähän useita kertoja ja jatkanut pahoinpitelyä uhrin maatessa maassa puolustuskyvyttömänä. Käräjäoikeus katsoi tekotavan olleen erityisen raaka, sillä lyönnit ja potkut olivat voimakkaita. Kymenlaakson käräjäoikeus tuomitsi hänet maaliskuussa 2022 yhden vuoden ja kahden kuukauden mittaiseen ehdottomaan vankeusrangaistukseen. Tuomio annettiin törkeästä pahoinpitelystä. Käräjäoikeuden mukaan väkivalta oli molemminpuolista, joten myös uhri tuomittiin 180 euron sakkorangaistukseen. Jaff valitti tuomiosta. Itä-Suomen hovioikeus ei juurikaan muuttanut tuomiota, vaan vahvisti 5. heinäkuuta vuoden ja kahden kuukauden ehdottoman vankeusrangaistuksen törkeästä pahoinpitelystä, mutta alensi uhrille maksettavia korvauksia 2&nbsp;000 eurosta 1&nbsp;200 euroon.

Maaliskuussa 2022 käsiteltiin tapausta, jossa Jaff ja Mohamud Yahue Mahdi olivat sunnuntaina 5. syyskuuta 2021 kello 0.22 tulittaneet espoolaista omakotitaloa, syyttäjän mukaan tavoitteenaan tappaa leppävaaralaisen L-City-katujengin jäseniä. Airbnb-palvelun kautta vuokratussa talossa oli käynnissä luvattomat juhlat ja sisällä noin 40 vierasta. Jaff ja rikoskumppani olivat saapuneet paikalle 11 muun henkilön kanssa. Tuntemattomaksi jäänyt henkilö toi tekopaikalle aseet ja vei ne myöhemmin pois. Muut jengiläiset olivat jääneet odottamaan autoihin kun Jaff oli apurinsa kanssa ampunut talon ikkunoihin kymmenisen laukausta. Suuri osa .22-kaliiberisista luodeista pysähtyi talon kolminkertaisiin lämpöikkunoihin. Jengit olivat tehneet toisiaan käsitteleviä videoita, joissa dissattiin eli haukuttiin toista jengiä. Vihanpito on syyttäjän mukaan alkanut L-Cityn jäsenen tekemästä puukotuksesta alkuvuodesta 2021. Jaff uhkasi myöhemmin teon jälkeen raiskata ja pahoinpidellä omakotitalon vuokranneen naisen, sillä nainen oli kertonut poliisille tietoja ampumisesta. Naiselle myös lähetetiin kuva, joissa Jaff tekee käsillään pistoolin merkin

31. maaliskuuta 2022 Jaff vangittiin Itä-Uudenmaan käräjäoikeudessa todennäköisin syin murhan yrityksestä epäiltynä. Taustalla on jengien yhteenotto elokuussa 2021, jolloin kaksi katujengiä tulittivat toisiaan tuliaseilla Vantaalla. Yksi henkilö loukkaantui vakavasti ja toinen lievästi. Tapauksesta on aiemmin vangittu vuonna 1997 ja 1998 syntyneet miehet ja yksi vuonna 1999 syntynyt henkilö pidätetty.

Huhtikuussa 2022 Jaff tuomittiin Pirkanmaan käräjäoikeudessa Tampereella tammikuussa 2020 tehdystä näpistyksestä ja pahoinpitelystä 60 päivää ehdollista vankeutta. Oikeuden mukaan Jaff oli potkinut maahan kaatunutta uhria päähän. Tilanteen jälkeen uhrin lompakko oli kadonnut, ja hän oli nähnyt Jaffin esittelevän sitä seuraavana päivänä sosiaalisen median videolla. Jaff määrättiin maksamaan uhrille kivusta, särystä ja muusta tilapäisestä haitasta 200 euroa, sekä maksamaan uhrin 2&nbsp;900 euron oikeudenkäyntikulut. 

31. toukokuuta 2022 Helsingin käräjäoikeus tuomitsi Jaffin yhteensä kymmenen vuoden vankeusrangaistukseen. Tuomio tuli pahoinpitelystä, tapon yrityksestä, ampuma-aserikoksesta, oikeudenkäytössä kuultavan uhkaamisesta, törkeästä ryöstöstä, törkeästä vapaudenriistosta, huumausainerikoksesta sekä törkeän henkeen tai terveyteen kohdistuvan rikoksen valmistelusta. Syyttäjä vaati Jaffille vähintään kahdeksan vuoden ehdotonta vankeusrangaistusta. Oikeus kovensi tuomioita, koska rikokset oli tehty osana järjestäytynyttä rikollisryhmää. Tuomiota pidensi myös se, että aiemmat ehdolliset vankeusrangaistukset muutettiin ehdottomiksi vankeusrangaistuksiksi. Vuonna 2024 Helsingin hovioikeus muutti tuomion kuudeksi vuodeksi ja kahdeksi kuukaudeksi, koska sen mukaan ei ollut näyttöä, että rikoksia olisi tehty osana Kurdish Mafia -nimellä tunnetun ja tunnuksenaan numeroa 47 käyttäneen järjestäytyneen rikollisryhmän toimintaa.

Jaffin varhaisimmat rikosepäilyt ovat epäilty törkeä lapsenraiskaus huhtikuussa 2019 ja raiskaus elokuussa 2020. Tapauksia käsiteltiin oikeudessa elokuussa 2022. Käräjäoikeuden näkemyksen mukaan Jaff oli raiskannut 13-vuotiaan tytön suojaamattomalla sukupuoliyhteydellä tarjottuaan hänelle ensin päihteitä. Vuonna 2020 tapahtuneen raiskauksen uhri oli täysi-ikäinen nainen, jonka Jaff oli pakottanut väkivalloin seksiin. Lisäksi Jaff oli kuristanut naista.  Helsingin käräjäoikeus tuomitsi lautamiesten äänin 2–1 välituomiossaan 21. lokakuuta 2022 Jaffin syylliseksi alaikäisen, 13-vuotiaan tytön törkeään lapsenraiskaukseen ja raiskaukseen. Oikeus määräsi Jaffin myös mielentilatutkimukseen. Jaff todettiin syyntakeiseksi, ja Helsingin käräjäoikeus tuomitsi hänet toukokuussa 2023 törkeästä lapsenraiskauksesta ja raiskauksesta kahden vuoden ja kahdeksan kuukauden vankeusrangaistukseen. Seksuaalirikostuomiot muuttuivat hovioikeudessa kesäkuussa 2024. Helsingin hovioikeus katsoi 13-vuotiaan tytön joutuneen rikoksen uhriksi, mutta hylkäsi Jaffin syytteen törkeästä lapsenraiskauksesta, sillä se piti tekijän tunnistamista epävarmana. Hovioikeus kumosi samalla Jaffin korvausvelvollisuuden tekohetkellä alaikäiselle tytölle. Raiskaustuomion osalta hovioikeus katsoi sopivaksi rangaistukseksi kolme ja puoli vuotta vankeutta, mutta Jaffin aiemmat vankeusrangaistukset huomioon ottaen Jaff tuomittiin raiskauksesta yhden vuoden ja kahden kuukauden pituiseen ehdottomaan vankeuteen ja 17500 euron korvauksiin.

Uudenvuodenpäivänä 2023 kirvesmurhasta tuomittu Sampo Jousimaa heitti Jaffin päälle kattilallisen kuumaa vesi-ruokaöljyseosta Riihimäen vankilan keittiössä ja aiheutti Jaffille palovammoja. Kesäkuussa 2024 Kanta-Hämeen käräjäoikeus tuomitsi Jousimaan törkeästä pahoinpitelystä 1 vuoden ja 10 kuukauden ehdottomaan vankeusrangaistukseen ja maksamaan Jaffille korvauksia yhteensä 7&nbsp;500 euroa.

Marraskuussa 2023 Jaff sai lisää syytteitä. Syytteen mukaan Jaff varasti syksyllä 2021 öljyhamppua kasvattavalta tilalta hamppukasveja. Syytettyjen mukaan kasvit eivät olleet huumaavaa kannabista, ja ne oli tarkoitettu musiikkivideoiden rekvisiitaksi. Hamppufarmille Turun seudulle mentiin yöllä autoilla, ja noin tunnissa leikattiin ja pakettiautoon lastattiin yli 200 kiloa hamppukasveja. Jaff oli jo tuolloin poliisin tarkkailussa. Poliisi löysi myös Jaffin asunnosta 8 grammaa amfetamiinia. Jaffin lisäksi syytteet varkaudesta ja huumausainerikoksesta on nostettu kolmea miestä vastaan. Yhden mukana olleen henkilöllisyys jäi selvittämättä.

Marraskuussa 2025 Jaff sai 70 päivän vankeustuomion törkeästä yksityiselämää loukkaavasta tiedon levittämisestä sekä törkeästä kunnianloukkauksesta. Asia koski Jaffin aiemmin saamia raiskaustuomioita, joiden uhreja hän herjasi yhdessä perussuomalaisen Vantaan kaupunginvaltuuston varavaltuutetun, iranilaistaustaisen Milad Dehghanin kanssa tämän juontamassa podcastissa lokakuussa 2022. Jaff paljasti podcastissa raiskaamansa naisen henkilöllisyyden ja seksuaalirikoksen uhriksi joutuneen 13-vuotiaan tytön koko nimen. YouTubeen julkaistussa videossa näkyi tytön ja naisen kuvat ja videota oli katsottu yli 40000 kertaa. Jaff ja Dehghan velvoitettiin yhteisvastuullisesti korvaamaan kummallekin uhrille vahingonkorvauksia 7&nbsp;000 euroa. Dehghan tuomittiin korvausten lisäksi seitsemän kuukauden ehdolliseen vankeuteen. Jaff on ilmoittanut valittavansa tuomiosta hovioikeuteen.

## Mediassa

Maria Veitola haastatteli Jaffia dokumenttiohjelmaansa Veitola.doc varten. MTV päätyi kuitenkin palautteen jälkeen poistamaan Jaffin haastattelun sarjasta.

Sanoma Media Finland maksoi Jaffille 4&nbsp;000 euroa korvauksia estääkseen kunnianloukkaussyytteen nostamisen. Toimittajat Panu Hörkkö ja Tuomas Enbuske olivat kutsuneet Sanoman omistaman Suplan julkaisemassa *Hörkkö*-podcastissa Jaffia muun muassa ”ihmishirviöksi” ja ”lapsenraiskaajaksi”.

## Yksityiselämä

Milan Jaff on etnisyydeltään kurdi ja puhuu äidinkielenään kurdi-sorania. Hän on syntynyt Irakissa. Hän on kertonut muuttaneensa Suomeen vuoden 2017 lopulla 16-vuotiaana yksin Irakin Kurdistanista oleskeltuaan ensin ainakin Bulgariassa ja Tanskassa. Jaffilla ei ole Suomen kansalaisuutta.

## Diskografia
Jaffin musiikki on tyyliltään gangsta rapin alalajia drilliä.

### Musiikkivideot
* ”Real Tush” (feat. Slim Mill)  (2020)
* ”Kurdish Mafia” (2020)
* ”Don Dada” (2021)
* ”Helsinki City” (2021)
* ”Pakolaiset” (2025)

## Katso myös

* Ulkomaalaisten rikollisuus Suomessa

## Lähteet

## Aiheesta muualla
* Milan Jaffin kanava YouTubessa
*